**Әлия Сапарова: Президенттің референдум өткізу туралы бастамасын ел тұрғындары қолдайды.**

31.05.2022

Қостанай облысының, Жітіқара ауданына Мәжіліс депутаттары **Самат Ақышев** пен **Әлия Сапарова** келіп, кәсіпорын өкілдерімен, еңбек ұжымдарымен кездесті.

**Әлия Сапарованың** айтуынша, Президенттің референдум өткізу туралы бастамасын ел тұрғындары қолдайды. Яғни халық өзгерістердің маңыздылығын түсінеді.

*- Біз өз кезегімізде Жаңа Қазақстанды, жаңа құқықтық мемлекеттік құруда референдум өткізудің қажеттігін, одан әрі нақты, айқын түсіндіруді жалғастыратын боламыз,-деді* ***Ә. Сапарова****.*

Ал, **Самат Ақышев** алдағы референдумның маңыздылығын алға тарта келіп, әрбір азамат елдің саяси өміріне белсенді қатысып, өзінің сайлау құқығын барынша пайдалануға тиістігіне тоқталды.

Депутаттар ат басын бұрған «Қостанай минералдары» АҚ - Қазақстандағы хризотилді өндіретін бірегей кәсіпорын. Хризотил-асбестті өндірудің әлемдік аренасында көшбасшы нәтижелер көрсетіп, әлемде   
4-ші орынды иеленеді. Өнімнің 95% экспортқа шығарылады.

Кәсіпорын қызметкері 5 маусым күні дауыс беруге қатысатынын, жаңарудың, өзгерістің уақыты келгенін, оған үлес қосу азаматтық парызым деп есептейтінін атап өтті.